《蛇蟠石歌为濮乐閒司令作》
元代·黄玠

吾闻万物之精上浮为列星，天星之精堕地或为石。

异哉此石星蛇蟠，其故要非人所测。我疑芒砀赤帝子，披剑斫地白蛇死。

老妪夜哭天不闻，群小连蜷化为此。又疑愚公移山时，此物欲与山俱飞。

苍黄不及蜕皮骨，操蛇之神手脱遣。年多物变形质在，岂有毒心犹未改。

睨之非蚺亦非巴，雪色正类蕲州花。徂徕小松叶如发，一龙五蛇相纽结。

咫尺常疑雷雨来，寻常颇耐冰霜冽。醉李主人初得之，举杯弹琴咏新诗。

便能雅拜亦不俗，未可遂笑元章痴。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。